מרצדס פרסמה פרטים ראשונים אודות ה-CLS החדשה, אותה חשפה בתערוכת לוס אנג'לס במסגרת מסיבת עיתונאים. התערוכה עצמה תיפתח לציבור מחר ולמשך 10 ימים. ה-CLS היא מכונית סאלון בתצורת פאסטבק (קו הגג נמשך עד לחלקו האחורי של הרכב) שהוצגה לראשונה בשנת 2004 וכעת הוצגה בדור החדש והשלישי שלה.
מרצדס מציינים כי ה-CLS החדשה מציגה את קו העיצוב החדש של היצרן, כאשר הקווים החדים מהדור השני עודנו למראה זורם עם תחושת קופה ברורה יותר, וכתוצאה גם מקדם הגרר פחת ועומד כעת על 0.26.
בשלב הראשון מרצדס מציגה 2 אפשרויות למנועי דיזל ועוד מנוע בנזין אחד - כולם עם 6 צילינדרים, וללא גרסת פלאג-אין הייבריד - לפחות בשלב זה. גרסת 350d תספק 286 כ"ס ומומנט של 61.1 קג"מ, ההאצה ל-100 קמ"ש תעמוד על 5.7 שניות וצריכת הדלק המוצהרת במסלול משולב תעמוד על 17.8 ק"מ לליטר. גרסת 400d תציע 340 כ"ס ומומנט של 71.3 קג"מ, ההאצה ל-100 קמ"ש תעמוד על 5 שניות וצריכת הדלק בגרסה זו תעמוד גם כן על 17.8 ק"מ לליטר. הגרסה החזקה בשלב זה היא 450 עם מנוע בנזין והיא תספק 389 כ"ס בסיוע מנוע חשמלי קטן בהספק של 16 קילוואט. בגרסה זו עומד המומנט על 76.4 קג"מ, ההאצה ל-100 קמ"ש תעמוד על 4.8 שניות וצריכת הדלק תעמוד על 13.3 ק"מ לליטר. לכל הגרסאות הללו ישנה הנעה כפולה.
מרצדס CLS תציע 3 אפשרויות מתלים שונות. מתלי ברזל סטנדרטיים המכויילים לנוחות, מתלי Dynamic Body Control ספורטיביים עם 3 מצבי בחירה (נוחות, ספורט, ספורט+), ומתלי אוויר - Air Body Control - הניתנים גם הם לכוונון.
המפרט הסטנדרטי של מרצדס CLS כולל את מערכת המולטימדיה החדשה עם מסך בגודל 12.3 אינץ', כאשר פד המגע מגיב גם בצליל וגם בתחושה. ישנם שירותי רכב מקושרים תחת השם Mercedes me connect ובנוסף ישנה אפשרות להטענה אלחוטית למכשירים הסלולרים. לוח המחוונים הדיגיטלי ניתן לאפיון לפי לדרישות הנהג (בהתאם לרמת הגימור), ישנה תאורת לד מלפנים ומאחור, גלגלי 18 אינץ' לפחות ולראשונה המושבים האחוריים ניתנים לקיפול בנפרד (ביחס של 40/20/40) להגדלת תא המטען העומד על 520 ליטר.
תאורת האווירה בעלת 64 צבעים והיא כוללת גם תאורה למסגרת פתחי המיזוג (הנראים כטורבינות של מנועי סילון), ובמידה ותשנו את הטמפרטורה בבקרת האקלים - תאורת האווירה תשנה צבעה לזמן קצר בהתאם לחימום או קירור. בנוסף (בהתאם לרמת הגימור) תציע מרצדס גם את חבילת Energizing עם 6 ערכות אווירה קבועות מראש: רעננות, חמימות, חיות, כיף, נוחות ואימון (הרפיית שרירים, הפעלת שרירים ומצב מאוזן). החבילה עושה שימוש בבקרת האקלים, הריח, חימום / קירור המושבים והעיסוי, חימום ההגה, מערכת הסאונד וכמובן תאורת האווירה – וכך יוצרות את האווירה האופטימלית לנהג בהתאם למצבי הנהיגה.
בתחום הבטיחות, מרצדס CLS תציע את כל מערכות הבטיחות הקיימות גם ב-S קלאס, וללא ספק מדובר ברשימה ארוכה. כסטנדרט נקבל מגביל מהירות, בלימה אוטונומית, התרעת סטייה מנתיב ואת מערכת ה- Pre-Safe המכינה את האוזן האנושית לצליל התאונה (כתוצאה מסקר שנערך ובו נמצא כי אנשים שנפגעו בתאונות גם שמיעתם נפגעה).
בחבילת ה- Driving Assistance נוכל למצוא גם שמירת מרחק אקטיבית, היגוי אקטיבי, בלימה אוטונומית כולל תנועה חוצה. ובחבילת ה"פלוס" ישנה גם הכנה לנוסעים לקראת תאונת צד, כאשר המערכת נותנת לנוסעים דחיפה קלה המרחיקה אותם מאיזור הפגיעה.
בשלושת הרבעונים הראשונים של שנת 2017 נמכרו בישראל 21 יחידות של מרצדס CLS, כאשר 3 מתוכן הן גרסת CLS 63 AMG. כלמוביל, יבואנית מרצדס בישראל, מסרה כי ה-CLS החדשה תשווק בישראל החל מהרבעון השני של 2018.